十月雪四白
作者：袁說友
朝代：宋

paragraphs: 夜來風絮鳴觚稜，紛紛消息何頻仍。
不堪十月已四白，豈暇一歲誇三登。
祁寒未必小民怨，哭雪政恐樵夫憎。
窮閻冷市糴貴穀，破竈濕葦燒層冰。
寒窗又凍詩翁筆，清夜誰憐貧婦織。
人言宜瑞不宜多，官放論錢不論日。
請君高吟祈碧蒼，願天今夕開扶桑。
寄語龍公且相卹，忍待明年莫倉卒。